Antiaf tolkrafolusik (suterot)

Antiaf tolkrafolusik ( englavon The Adventure of the Solitary Cyclist ) tir berpotam ke Arthur Conan Doyle taneon sanegayan bak 1903 koe Standard Magazine virda az direilanon koe Dimpira ke Sherlock Holmes berpotamak.

 Vildeks 
 Tozafa debala 
Ba pereaksat 23/04/1895, Violet Smith W-ya va 221B ke Baker vawila denlanir, keyakseteson va evodasa rupa pu Sherlock Holmes. I yikya pebur da tir tavesik va lexa ke tuwawawesa yasa mali awalkera ke gadikye weti konak aksat. Valey gadikya doon ware kruldesa, kone ziavikye yoltkirafe gu Ralph Smith tiyir voxe bak santoleaksat ke 1894 dere awalkeyer. Koe Geeafrika bliyir ; inafa awalkera gan toloy korik zo munesteyer, i gan Bob Carruthers tis grupenik ke Ralph Smith koe Afrika isu Jack Woodley. Rabateson va wawuca ke yikya, Bob Carruthers bam drageyer da ina den dalint koe Charlington koe winka di irubayar ise pu nazbeikya ika kubanya di taveter. Batcoba zo malnaleyer krede Violet Smith kan impadimak va gadikya belon di rowiyir. Batdume ba kota saftatena ko London gilapir aze dimlapir, faveson va tolkrafol ta zalor mal vedgobeso yasaxo kal golda ke Charlington, moo lana aulapafa vawa koo vayka. Vanyer tuvaleapana gan debala voxe va korik bal tolkrafolusa exulera konakviele al katcalar, i va lukastikye dure radimelapise arte 200 m-. Zo evodar lodame zo vudesir voxe va coba gimwana kev int pu Holmes erur

 Maera va welima 
Holmes gan ara arienta zo kereleper, batdume va Watson ko Charlington stakser. Bak gazda ke toleaksat, palseson koe amna, bantel va tazwa ke tawaday dizver tire kozwir. Va Violet Smith moe tolkrafol kadimelapin gan lukastikye dere kozwir. Levion bane ayikye koe fraday ke gleida ke lan pilkotap tigis kene vawa va int al palseyer. Exaksunon va Violet Smith keyer aze radimelapiyir aze kal wabapa dimlapiyir. Batdume Watson va irubasikeem ke bato xo djucenkadayar. Auzuson va lanu sistu ke Pall Mall, lajugotur da waba gan kotik yoltkiraf gu Williamson re zo lizukedur.

Watson pu Holmes munester voxen bantel gu dizvereem ke Watson zo awuzar kiren batcoba va maera va arienta me abduplekur. Bak kiel ke bareaksat ko Charlington voldo Watson miv lapir. Anamerutuson va irubasikeem ke waba, ko lizukafa zazda lanir lize lajukosmar da Williamson tir savsaf wegayenses gertik. Va Jack Woodley divrozayan gan Violet Smith dere kevlanir, i va ficikye nubokason rwamane.

Ba alubeaksat, Holmes is Watson va twa ke Violet Smith kazawad, i va twa kocenkasa da Bob Carruthers vedgobesik kuredayar voxen mbi vewayar kiren in pu are ayikye ixam al aguntar. Batdume is golde bula ke tolkrafolus radimelapisik va play djukugriflir.

Holmes vantrakur da yikya bal bocafa dimlapira van London bak gazda ke pereaksat laxukeunir. Ko Charlington ba bat viel do Watson bam lapir. Sin gaveon artlapid aze va lukastikye radeyese moe vawa kosmad, i va tolkrafolikye dere lasugiwatason kaaneyase va Violet Smith. Bata bara va pilkot ke tubizafa wabapa ke Charlington rem fraday ke gleida kolanir aze waroldon kosmar da Williamson gertik va poana kurera va Violet Smith gu Jack Woodley su fiptar. Lukastikye tigise do Holmes is Watson va roletaf lukast tiolter nume nijur Bob Carruthers savsaf vedgobesik ke yikya. Gan tegira ke Jack Woodley nik en zo vuiler nume va westa divucomar aze viltar, bakason vols aytason.

Bob Carruthers pu Holmes bam diver da koilkatason va konoleksap ke Ralph Smith ziavik ke Violet, int is Woodley al urbeyed. Rieta tiyir da tan ke tola va Violet batdume gokureyer. Wori darpe ironokaf aksattum, Carruthers va Violet duxibeckeyer. Voxen in al vewayar. Voxen Jack Woodley mewegayes va poana kurera kan dofugaf gertik gorayar. Tere jiz zo oger numen Williamson gu flint vas perda is Woodley vas sanda is Carruthers gu gakerama zo lanzad.

 Yunkexa 
Konaka yunkexa va berpotam, koe sanegasa virda bak 1903 :

 Dere rupel 
 Arthur Conan Doyle' : Englavaf suterotik ( 1859-1930 )
 (en) Antiaf tolkrafolusik, dene Wikisource'' 

 Vuestexa 


Antiaf tolkrafolusik
Antiaf tolkrafolusik
Antiaf tolkrafolusik
Antiaf tolkrafolusikk
Antiaf tolkrafolusik